《答佛山社老见寄和韵二首 其二 答何上舍》
明代·王渐逵

诗采寄我青萝岛，词藻清新愧不如。险句任教山鸟听，空岩应得石工书。

惠连群从真才子，洛社诸公总旧儒。语默行藏吾道在，不妨时作海滨渔。

作者简介：（1498—1559）明广东番禺人，字用仪，一字鸿山，号青萝子、大隐山人。正德十二年进士，官刑部主事。以养母请告，家居十余年，后至广州，适有诏，养病逾三年者不复叙用。乃赴会稽，谒王阳明墓，与其门人讲学。久之乃归。后复被荐入京，言事不报，复乞归。嘉靖三十七年十二月卒。有《青萝文集》。